Oficiālais Vēstnesis L 183 , 22/07/2000 Lpp. 0021 - 0022



Komisijas Lēmums (2000. gada 17. julijs), ar ko principā atzīst par pilnīgu dokumentāciju, kas iesniegta sīkākai pārbaudei saistībā ar MKH 65 61 (propoksikarbazonnātriju) iespējamu iekļaušanu Padomes Direktīvas 91/414/EEK I pielikumā par augu aizsardzības līdzekļu laišanu tirgū (izziņots ar dokumenta numuru C(2000) 2006) (2000/463/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2000. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2000/10/EK [2], un jo īpaši tās 6. panta 3. punktu, tā kā: (1) Direktīva 91/414/EEK (turpmāk "Direktīva") paredz izveidot Kopienas sarakstu ar augu aizsardzības līdzekļu sastāvā atļautajām aktīvajām vielām. (2) Dokumentāciju par aktīvo vielu MKH 65 61 (propoksikarbazonnātriju) Bayer AG iesniedza Vācijas iestādēm 2000. gada 25. janvārī. (3) Minētās iestādes Komisijai darījušas zināmus pirmo pārbaužu rezultātus, kas pirmajā sīkākajā dokumentācijas pārbaudē iegūti attiecībā uz II pielikumā noteiktajām datu un informācijas attiecībā uz vismaz vienu augu aizsardzības līdzekli, kas satur attiecīgo aktīvo vielu – Direktīvas III pielikuma prasībām; vēlāk saskaņā ar 6. panta 2. punkta noteikumiem dokumentācija ir iesniegta Komisijai un citām dalībvalstīm. (4) Dokumentācija par MKH 65 61 (propoksikarbazonnātriju) 2000. gada 10. martā nodota Pastāvīgajai augu veselības komitejai. (5) Direktīvas 6. panta 3. punkts paredz Kopienas līmenī apstiprināt, ka katrai dokumentācijai jāatbilst II pielikumā noteiktajām datu un informācijas prasībām un – attiecībā uz vismaz vienu augu aizsardzības līdzekli, kas satur attiecīgo aktīvo vielu, – Direktīvas III pielikuma prasībām. (6) Šāds apstiprinājums nepieciešams, lai veiktu sīku dokumentācijas pārbaudi, kā arī lai dotu iespēju dalībvalstīm piešķirt pagaidu atļauju augu aizsardzības līdzekļiem, kas satur attiecīgo aktīvo vielu, attiecīgi ievērojot Direktīvas 8. panta 1. punkta nosacījumus, īpaši nosacījumus par pilnīgu aktīvo vielu novērtējumu un augu aizsardzības līdzekļiem saskaņā ar Direktīvas prasībām. (7) Šāds lēmums neierobežo turpmāku datu vai informācijas pieprasīšanu no pieteikuma iesniedzēja, lai noskaidrotu dokumentā noteiktus punktus; ziņotājas dalībvalsts pieprasījums pēc papilddatiem, lai precizētu dokumenta saturu, neietekmē 9. apsvērumā norādīto termiņu ziņojuma iesniegšanai. (8) Dalībvalstīm un Komisijai ir skaidrs, ka Vācija veiks sīku dokumentācijas pārbaudi attiecībā uz MKH 65 61 (propoksikarbazonnātriju). (9) Vācija Komisijai tiklīdz iespējams, bet vēlākais gada laikā no lēmuma publicēšanas datuma, ziņos par pārbaužu secinājumiem, pievienojot ieteikumus par vielu iekļaušanu vai neiekļaušanu un dažādiem nosacījumiem, kas ar to saistīti. (10) Šajā lēmumā paredzētie pasākumi ir saskaņā ar Pastāvīgās augu veselības komitejas atzinumu, IR PIEŅĒMUSI ŠO LĒMUMU. 1. pants Turpmāk norādītā dokumentācija atbilst II pielikumā noteiktajām datu un informācijas prasībām un – attiecībā uz vismaz vienu augu aizsardzības līdzekli, kas satur aktīvo vielu – Direktīvas III pielikuma prasībām, ņemot vērā ieteiktos izmantošanas veidus. Dokumentācija, ko Komisijai un dalībvalstīm iesniedza Bayer AG saistībā ar MKH 65 61 (propoksikarbazonnātrija) kā aktīvas vielas iekļaušanu Direktīvas 91/414/EEK I pielikumā un par ko 2000. gada 10. martā ziņots Pastāvīgajai augu veselības komitejai. 2. pants Šis lēmums ir adresēts dalībvalstīm. Briselē, 2000. gada 17. jūlijā Komisijas vārdā — Komisijas loceklis David Byrne [1] OV L 230, 19.8.1991., 1. lpp. [2] OV L 57, 2.3.2000., 28. lpp. --------------------------------------------------